Komisijos reglamentas (EB) Nr. 1988/2003
2003 m. lapkričio 12 d.
nustatantis eksporto licencijų paskirstymą sūriams, 2004 m. eksportuojamiems į Jungtines Amerikos Valstijas pagal tam tikras kvotas, atsirandančias dėl GATT susitarimų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1787/2003 [2], ypač į jo 30 straipsnį,
kadangi:
(1) Komisijos reglamentas (EB) Nr. 1471/2003 [3] skelbia konkursą dėl licencijų paskirstymo sūriams, 2004 m. eksportuojamiems į Jungtines Amerikos Valstijas pagal tam tikras kvotas, atsirandančias dėl GATT susitarimų.
(2) 1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [4] su paskutiniais pakeitimais, padarytais Reglamentu (EB) Nr. 1948/2003 [5], 20 straipsnio 3 dalis nustato kriterijus, kurie turi būti taikomi skiriant laikinąsias licencijas, kai paraiškos toms licencijoms yra pateiktos produktų kiekiui, viršijančiam vieną iš konkretiems metams skirtų atitinkamų kvotų.
(3) Eksporto licencijų poreikis dėl kai kurių kvotų ir produktų grupių labai padidėjo ir kai kada smarkiai viršija skiriamus kiekius. Tai gali sukelti žymų pareiškėjui skiriamų kiekių sumažėjimą, kartu sumažinant schemos veiksmingumą ir efektyvumą. Be to, kai kiekvienam ūkio subjektui skirti kiekiai yra labai maži, patirtis rodo, kad atsiranda pavojus, jog esant tokioms aplinkybėms, ūkio subjektas nesugebės įvykdyti savo įsipareigojimo eksportuoti su iš to išplaukiančiomis užstato praradimo pasekmėmis.
(4) Siekiant suvaldyti tokią padėtį, yra tikslinga taikyti trijų kriterijų, nurodytų Reglamento (EB) Nr. 174/1999 20 straipsnio 3 dalyje, derinį. Pagal to straipsnio a ir b punktus licencijos pirmiausia turėtų būti skiriamos tiems pareiškėjams, kurie jau eksportuoja į Jungtines Amerikos Valstijas, kurių paskirti importuotojai yra pačių pareiškėjų dukterinės įmonės ir kurie praeityje ten jau yra eksportavę konkrečių produktų kiekį. Be to, mažinimo koeficientas turėtų būti taikomas pagal minėto 20 straipsnio 3 dalies c punktą.
(5) Tuo atveju, kai pateiktose paraiškose dėl produktų grupių ir kvotų nurodyti kiekiai tik nežymiai viršija skiriamus kiekius, ekonomiškai perspektyviems kiekiams paskirti pakanka taikyti kriterijų, numatytų Reglamento (EB) Nr. 174/1999 20 straipsnio 3 dalies b ir c punktuose, derinį. Todėl, esant tokioms aplinkybėms, pirmenybė turėtų būti suteikiama tiems pareiškėjams, kurių importuotojai yra jų pačių dukterinės įmonės, nors ir taikant mažinimo koeficientą.
(6) Tuo atveju, kai pateiktose paraiškose dėl produktų grupių ir kvotų nurodyti kiekiai yra mažesni, negu yra skiriama, vadovaujantis Reglamento (EB) Nr. 174/1999 20 straipsnio 5 dalimi, yra tikslinga numatyti likusių kiekių paskirstymą pareiškėjams proporcingai paraiškose nurodytiems kiekiams. Tokių papildomų kiekių paskirstymas turėtų būti sąlyginis, priklausomai nuo to, ar suinteresuotas ūkio subjektas pateikia prašymą ir užstatą.
(7) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Visos paraiškos dėl laikinųjų eksporto licencijų, pateiktos pagal Reglamentą (EB) Nr. 1471/2003 dėl produktų grupių ir kvotų, šio reglamento priedo 3 skiltyje nurodytų kaip 16-Tokijas, 16-Urugvajus, 17-Urugvajus, 20-Urugvajus, 21-Urugvajus, 25-Tokijas ir 25-Urugvajus:
- pareiškėjų, kurių veikla rodo, kad ne mažiau kaip per vienerius iš trejų paskutiniųjų metų jie eksportavo į Jungtines Amerikos Valstijas aptariamuosius produktus ir kurių paskirtieji importuotojai yra jų pačių dukterinės įmonės, priimamos pagal priedo 5 skiltyje numatytus paskirstymo koeficientus,
- pareiškėjų, išskyrus numatytuosius pagal pirmąją įtrauką, kurių veikla rodo, kad per trejus paskutiniuosius metus kasmet jie eksportavo aptariamuosius produktus į Jungtines Amerikos Valstijas, priimamos pagal priedo 6 skiltyje numatytus paskirstymo koeficientus,
- pareiškėjų, kitų nei pirmiau numatytieji pagal pirmąją ir antrąją įtraukas, atmetamos.
2. Jeigu skirtas kiekis, atsirandantis iš 1 straipsnio 1 dalyje nurodytos paraiškos, yra mažesnis, negu dvi tonos, pareiškėjai gali atsiimti savo paraiškas. Tokiais atvejais apie tai jie praneša kompetentingoms institucijoms per penkias darbo dienas nuo šio reglamento paskelbimo, po ko nedelsiant grąžinamas užstatas. Kompetentinga institucija per aštuonias darbo dienas nuo šio reglamento paskelbimo praneša Komisijai apie kiekius, dėl kurių paraiškos buvo atsiimtos ir dėl kurių pateikti užstatai buvo grąžinti.
3. Paraiškos dėl laikinųjų eksporto licencijų, pateiktos pagal Reglamentą (EB) Nr. 1471/2003 dėl produktų grupių ir kvotų, šio reglamento priedo 3 skiltyje nurodytų kaip 18-Urugvajus:
- pareiškėjų, kurių paskirtieji importuotojai yra jų pačių dukterinės įmonės, priimamos pagal priedo 7 skiltyje numatytą paskirstymo koeficientą,
- pareiškėjų, kitų nei numatytieji pagal pirmąją įtrauką, priimamos pagal priedo 8 skiltyje numatytą paskirstymo koeficientą.
4. Paraiškos dėl laikinųjų eksporto licencijų, pateiktos pagal Reglamentą (EB) Nr. 1471/2003 dėl produktų grupių ir kvotų, šio reglamento priedo 3 skiltyje nurodytų kaip 22-Tokijas ir 22-Urugvajus, priimamos paraiškose nurodytiems kiekiams. Pagal papildomą prekybininko paraišką per 20 darbo dienų nuo šio reglamento įsigaliojimo ir priklausomai nuo taikomo užstato pateikimo, gali būti išduotos laikinosios eksporto licencijos dėl papildomų kiekių pagal priedo 9 skiltyje numatytus paskirstymo koeficientus.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 12 d.